Star Topic : วางแผนชีวิตยังไงในวันที่แก่ ป่วย ไร้คนดูแล
เกิด แก่ เจ็บ ตาย, เป็นธรรมดาของมนุษย์ทุกคนที่ต้องประสบพบเจอ แต่ระหว่างทางในการใช้ชีวิตต้องมีการวางแผนอนาคตที่ดี เพื่อการใช้ชีวิตทุกช่วงเวลาจะได้ปลอดภัยไร้กังวล เพราะหากไม่มีการวางแผนอนาคตที่ดี บั้นปลายชีวิตอาจพบกับความลำบาก เพราะไม่มีเงินเพียงพอในการใช้ชีวิต การรักษาตัวในยามป่วย ยิ่งถ้าไม่มีลูกหลานหรือคู่ชีวิตคอยเคียงข้างในยามแก่ยิ่งลำบาก ดังที่เห็นจากข่าวต่างๆ โดยเฉพาะข่าวศิลปินดาราอาวุโสหลายๆ คนที่พอแก่ตัวลงแล้วไม่มีเงินใช้ เมื่อเจ็บป่วยก็ไม่มีเงินเพียงพอในการรักษาตัว ,Star Topic, อังคารนี้ ตามไปถามเหล่าคนดังถึงการวางแผนชีวิตในวันที่แก่ตัวลงและไม่มีงานในวงการบันเทิงมาฝากกัน,เก้า จิรายุ ละอองมณี : อาจจะไปซื้อที่สักไร่ 2 ไร่ ปลูกผักอยู่ต่างจังหวัด ชอบอยู่ในที่หนาวๆ ที่ไหนก็ได้,ผมเคยคิดว่าจะสร้างวงดนตรีที่เป็นตำนาน เล่นจนอายุ 70-80 ปี ตายคาเวทีเลย (ยิ้ม) แต่ถ้าไม่ได้ดังขนาดนั้นเราก็อาจจะไปซื้อที่สักไร่ 2 ไร่ ปลูกผักอยู่ต่างจังหวัด ไม่ต้องอะไรมาก สามารถอยู่ได้ด้วยตัวเอง ผมชอบอยู่ในที่หนาวๆ ที่ไหนก็ได้ครับ ส่วนเรื่องการทำประกัน การออมเงิน จริงๆ พื้นฐานผมไม่ได้ดูแลจัดการเรื่องเงินเองอยู่แล้ว ผมถนัดทำงานมากกว่าและจะให้คุณแม่ดูให้ แต่เราก็รู้บ้างว่าเราควรจะเก็บเงินยังไง มีเงินเย็นที่เป็นเงินเก็บจริงๆ สำหรับใช้ฉุกเฉิน การที่เราได้เงินก้อนมา เราควรจะทำอะไรก่อนหลัง ก็รู้บ้างแต่ผมไม่ค่อยชอบเรื่องแบบนี้เท่าไรครับ,กับข่าวศิลปินดาราที่พอแก่ตัวไปแล้วลำบาก เจ็บป่วย เงินไม่พอใช้ ไม่มีใครดูแล ผมก็สงสารนะครับ แต่ส่วนหนึ่งผมก็มองว่าเป็นบทเรียนสำหรับเรา คืออาชีพนี้เหมือนจะได้เงินเยอะ แต่ว่าถ้าเราจัดการไม่ดี หรือเราไปลงทุนทำอะไรที่เราไม่ศึกษาให้ดีก่อน มันก็อาจเกิดขึ้นได้ มันก็อาจจะเห็นจากหลายๆ ท่านที่เวลาล้มแล้วลุกยาก ก็ต้องวางแผนดีๆ ครับ การเปิดทำธุรกิจก็สำคัญแต่ต้องรอบคอบนิดนึง แต่ไม่ว่าทำอะไรก็มีความเสี่ยงทั้งนั้นครับ ผมรู้สึกว่าถ้าเราลงทุนกับธรรมชาติ ทรัพยากรที่ดินที่เราสามารถจัดการเองได้ ไม่ต้องยิ่งใหญ่หรือคาดหวังว่าจะรวยล้นฟ้า แค่อยู่ได้ผมว่าก็โอเคครับ ก็ขอฝากกำลังใจให้ศิลปินดาราอาวุโสทุกคนผ่านช่วงที่แย่ในชีวิตไปให้ได้ครับ ครอบครัวก็ต้องดูแลกัน ใครที่ช่วยเหลืออะไรได้ก็อยากให้ช่วย ผมรู้สึกว่ามันไม่มีปัญหาอะไรที่แก้ไม่ได้อยู่แล้ว มันอาจมีช่วงเวลาที่เลวร้าย มันก็ต้องมีช่วงเวลาที่ดีตามมาเสมอ บางทีเราแค่อดทนกับมัน สู้กับมัน อย่าไปยอมแพ้ครับ,บอย พิษณุ นิ่มสกุล : มองอนาคตเรื่องธุรกิจ ที่ดิน ทำสิ่งที่ตัวเองชอบ มันเป็นสิ่งที่สามารถทำในอนาคตได้ เพราะไม่ได้อยากอยู่กรุงเทพฯ ไปตลอดชีวิต,ก็ทำปัจจุบันให้ดีครับ จริงๆ แล้วผมเองก็แพลนตัวเองให้มีงานที่หลากหลาย ไม่ใช่แค่งานแสดงอย่างเดียว แต่จริงๆ งานแสดงก็พยายามทำไปเรื่อยๆ มองอนาคตเรื่องธุรกิจ ที่ดิน ทำสิ่งที่ตัวเองชอบครับ เช่น โรงแรม แปลนการเกษตร ผมว่ามันก็เป็นสิ่งที่สามารถทำในอนาคตได้ครับ เพราะผมไม่ได้อยากอยู่กรุงเทพฯ ไปตลอดชีวิตของเราอยู่แล้ว เพราะเราเป็นคนต่างจังหวัด วันนึงเราก็อยากจะกลับสู่ภูมิลำเนาของตัวเองไปอยู่เงียบๆ ไม่ต้องดิ้นรน ไม่ต้องรถติดอยู่บนถนนครับ ส่วนเรื่องการออมเงินหรือทำประกัน ผมก็ทำไว้หมดแหละ เราก็ต้องมีอยู่แล้ว เพราะไม่งั้นเดี๋ยวแก่ตัวไปไม่มีตังค์น่ะ,เห็นข่าวศิลปินดาราอาวุโสที่ป่วย บางคนไม่มีคนดูแล ผมก็สงสารนะ จริงๆ ประสบการณ์ของศิลปินอาวุโสถือว่าทำให้เราได้มีโอกาสปรับใช้ในชีวิตนะ เพราะถ้าเราไม่อยากเป็นเหมือนท่าน เราก็ต้องรู้จักเก็บ ถ้าไม่เก็บวันนี้ วันหน้าไม่มีใครจ้างงานแล้วไม่มีเงินใช้ อย่างที่บอกว่ามันก็ต้องหลายอย่างบวกกันเนอะ แต่เราไม่อยากเป็นแบบท่านไง เราก็ต้องเปลี่ยนวิถีชีวิต มีใช้ก็ต้องมีเก็บ แต่จริงๆ ผมไม่ได้เป็นคนประหยัดมัธยัสถ์จนไม่ใช้เงินเลย ผมไม่รู้ว่าผมจะตายวันไหน ผมก็ต้องมีความสุขกับชีวิตผม และต้องเก็บไว้เพื่ออนาคตด้วย ก็ต้องเอาให้พอดีพอตัว ทุกคนรู้ว่าความพอตัวของตัวเองคืออะไร ผมก็เศร้าใจนะ เวลาเราเห็นศิลปินอาวุโสที่พอวันนึงแล้วไม่มีใครดูแล ต้องอยู่คนเดียว ป่วยด้วย อยากจะเป็นกำลังใจให้ครับ จริงๆ แล้วสิ่งที่ผู้ใหญ่ท่านเป็นมันคือประสบการณ์ให้กับเรา ต้องขอบคุณประสบการณ์ที่ทำให้เราได้เรียนรู้ว่าถ้าวันนึงเราไม่อยากลำบาก อยากมีงานในวงการ เราต้องทำตัวยังไงในวงการครับ,ซาร่า คาซิงกินี : ทำธุรกิจส่วนตัว มีร้านอาหารและธุรกิจเสื้อผ้าแม่และเด็ก เรื่องการทำประกันหรือการออมก็ทำอยู่แล้ว,จริงๆ ซาร่าก็ทำธุรกิจส่วนตัวเพราะคิดว่างานในวงการมันไม่ได้ยั่งยืน อย่างน้อยเรามีธุรกิจส่วนตัวที่ตายตัว เป็นอะไรที่มั่นคงในชีวิตตัวเองค่ะ ก็จะมีร้านอาหารและธุรกิจเสื้อผ้าแม่และเด็ก ส่วนเรื่องการทำประกันหรือการออม อันนี้ก็ทำส่วนตัวอยู่แล้วเพราะว่าเราไม่รู้ว่าถ้าเราแก่ตัวไป ลูกเราหรือคนในครอบครัวเราจะรักและสนใจเราไหม แต่ทั้งนี้ขึ้นอยู่กับว่าตั้งแต่ต้นเราเลี้ยงลูกยังไง สื่อสารให้รู้จักกตัญญู รู้บุญคุณพ่อแม่ยังไงค่ะ เรื่องการเงินเราก็จะเก็บส่วนหนึ่งให้น้องอยู่แล้ว เพราะเราไม่รู้ว่าถ้าเกิดอนาคตเราจะอยู่ไปกี่ปี เราก็กังวลว่าน้องจะมีคนดูแลต่อไหม เราก็ต้องทำประกันออมให้ค่ะ,กับข่าวศิลปินดาราอาวุโสที่เจ็บป่วย บางคนไม่มีคนดูแล เห็นแล้วรู้สึกแย่นะคะ บางทีเราอ่านข่าวแล้วนึกถึงว่าเอ๊ะ ลูกหลานเขาไปไหนค่ะ แต่ซาร่าไม่ได้กังวลเรื่องนี้มากนักเพราะคิดว่าเราเลี้ยงลูกเรามาเพื่อซึมซับเรื่องแบบนี้ ไม่คิดว่าวันนึงลูกเราจะทอดทิ้ง แต่คิดว่าวันนึงลูกเราโตขึ้นก็ต้องมีครอบครัว เราก็คงเป็นคุณแม่แก่ๆ อยู่บ้าน ก็ต้องดูแลวางแผนเรื่องเงินของเราว่าเราจะใช้จนถึงอายุเท่าไร วางแผนเรื่องงาน ธุรกิจ ประกัน การออม เพื่อซัพพอร์ตเราในระยะยาวค่ะ ถามว่าทำให้ระวังในการใช้ชีวิตมากขึ้นไหม จริงๆ ก็นำคำสอนของในหลวงรัชกาลที่ 9 ในเรื่องเศรษฐกิจพอเพียง คือใช้ให้พอดี ไม่ฟุ่มเฟือยเกินตัวเราเกินไปค่ะ ก็อยากเป็นกำลังใจให้ศิลปินดาราอาวุโสด้วยนะคะ จริงๆ ทุกอย่างอยู่ที่ความคิดและใจเรา ถ้าเราปล่อยวาง ปลงในอายุขัยเราในสิ่งที่ต้องเจอ ถ้าโชคร้ายหน่อยไม่มีลูกๆ คอยดูแล ก็อยากให้คิดบวกค่ะ อยากให้สู้ๆ ค่ะ,ตุ๊ก ชนกวนันท์ รักชีพ : ทำประกัน มีเงินสดประมาณนึง ดูแลตัวเองให้แข็งแรง คือออกกำลังกายและดูแลเรื่องอาหาร,ตุ๊กเป็นคนเพอร์เฟกชั่นนิสต์ ซึ่งตอนนี้ดีขึ้นมากแล้ว จะรู้สึกว่าหลายๆ คนจากที่มีฐานะ มีกินมีใช้ จะลำบากเพราะป่วย เพราะฉะนั้นตุ๊กจะเชื่อเรื่องการทำประกัน อย่างน้อยถ้าเราเข้า รพ. ต้องไม่กระทบเงินประจำของเรา ถ้าเข้า รพ. ต้องมีคนจ่าย เพราะฉะนั้นแต่ละเดือนที่เรามีรายได้รายจ่ายที่ฟิกซ์ของเราเท่านั้น รายจ่ายจะเพิ่มขึ้นถ้ามีเรื่องป่วยที่ไม่ปกติเพิ่มขึ้นมา ฉะนั้นตุ๊กต้องทำประกัน และต้องมีเงินสดด้วย แต่ใช่ว่าเราจะทำตามวินัยได้ตลอด บางช่วงเราก็ช็อต แต่ถ้าไม่ช็อตก็พยายามมีเงินสดประมาณนึงที่จะดูแลตัวเอง ที่สำคัญเลยคือไม่เกิดขึ้นดีที่สุด ดูแลตัวเองให้แข็งแรง ซึ่งมันไม่ใช่ดูแลตอนนั้น ต้องดูแลตั้งแต่ตอนนี้ คือออกกำลังกายและดูแลเรื่องอาหาร ซึ่งอาหารส่วนใหญ่จะกินดีตลอด ไม่กินน้ำอัดลม ของหมักดองอยู่แล้วค่ะ ส่วนเรื่องธุรกิจทุกวันนี้ก็ทำนะคะ ก็ทำก๋วยเตี๋ยว ทำเรื่อยๆ ถ้ามีกำลังเราก็จะทำให้ดีกว่านี้ค่ะ,เวลาได้ยินข่าวดาราศิลปินที่แก่แล้วป่วย เงินไม่พอใช้ จริงๆ ไม่ว่าอาชีพไหน ถ้าตุ๊กเห็นก็จะสะเทือนใจอยู่แล้ว แต่ทั้งนี้เราไม่รู้ว่าเกิดจากอะไร จริงๆ แล้วอาจจะเกิดจากธุรกิจล้มเหลว ดูแลคนในครอบครัวแต่ตัวเองลำบาก เราไม่รู้สตอรี่ทั้งหมดจริงๆ แต่เราก็คงพยายามทำให้ดีที่สุด เช่น ไม่ใช้มากจนเกินไป เก็บไว้ดูแลยามแก่ด้วย ถามว่าทำให้ระวังมากขึ้นไหม ทุกอาชีพก็ต้องระวังค่ะ แก่แล้วก็ไม่มีใครดูแลทุกอาชีพ ยังไงทุกคนก็ต้องระวังอยู่แล้ว ก็อยากบอกว่าศิลปินดาราอาวุโสทุกท่านเคยให้ความสุขกับประชาชน ดูแลคนมาเยอะ เป็นกำลังใจให้ค่ะ อย่างตอนนี้ก็มีสมาคมศิลปินอาวุโส บางครั้งศิลปินเด็กๆ ทำกิจกรรมบางอย่างที่ซัพพอร์ตการดูแลท่านได้ ถ้ามีอะไรที่ตุ๊กช่วยได้ก็จะช่วยแน่นอน ไม่ใช่ช่วยเพราะความเป็นดารานะคะ แต่ช่วยด้วยความเป็นเพื่อนมนุษย์อยู่แล้วค่ะ ทุกคนแก่ไปมีสิทธิ์ไม่ไหวกันทุกคนนะคะ,แซมมี่ ดลลชา เคาวเวลล์ : อนาคตอยากไปอยู่ต่างจังหวัด ชอบภูเขา อยากมีที่เป็นของตัวเอง มีบ้านและมีร้านกาแฟในนั้น,ที่คิดและตั้งใจไว้ เราก็จะกอบโกยตรงนี้ให้ได้มากที่สุดเพื่อซัพพอร์ตกับสุขภาพของคุณพ่อคุณแม่ คือจะแบ่งไว้เลย ส่วนตัวไม่ได้ต้องการอะไรที่หรูหราหรือบ้านหลังใหญ่ ในอนาคตหนูอยากไปอยู่ต่างจังหวัด หนูชอบภูเขา อยากมีที่เป็นของตัวเอง มีบ้านและมีร้านกาแฟในนั้นค่ะ และใช้ชีวิตแบบนั้น หนูว่าน่าจะโอเค ตอนนี้อยู่ในช่วงเก็บเงินมากกว่า ถ้าเราพร้อมก็เริ่มอยากซื้อที่ดินเก็บไว้แต่ตอนนี้ยังค่ะ จริงๆ เพิ่งมาสนใจเรื่องที่ดินในช่วงหลังๆ เราอายุ 25 อีก 5 ปีก็จะ 30 แล้ว ด้วยความที่เราอยู่ตรงนี้มาเกือบ 10 ปีแล้ว มันน่าจะได้อะไรที่เป็นชิ้นเป็นอันมากกว่านี้ค่ะ แต่ไม่เป็นไรค่ะ ครอบครัวไม่ได้กดดัน และไม่ได้เอาตัวเองไปเปรียบเทียบกับใคร หนูเชื่อว่าเป็นเรื่องจังหวะชีวิตแต่ละคนที่ไม่เหมือนกันค่ะ ส่วนการทำประกันก็ทำค่ะ แต่จะเป็นพี่สาวหรือคุณแม่เป็นคนจัดการให้ค่ะ รวมถึงการซื้อกองทุนด้วยค่ะ,พอเห็นข่าวศิลปินดาราอาวุโสที่ป่วย ไม่มีใครดูแล ก็รู้สึกหดหู่นะ คือไม่ใช่แค่ศิลปินดารา บางทีเราเปิดเฟซบุ๊กไปเจอคนธรรมดาที่เจอคล้ายๆ แบบนี้แล้วรู้สึกแย่ และเราจะไม่มีทางปล่อยให้คนรอบข้างเราหรือคนในครอบครัวเราเป็นแบบนั้น แต่อะไรที่เราช่วยได้ก็ช่วยนะ อย่างคุณแม่หนูชอบดูข่าวแล้วเจอข่าวรับบริจาค เขาก็จะถ่ายรูปเลขบัญชีโอนเงินจากทีวีแล้วส่งมาให้หนูโอนเงินสมทบค่ะ ถามว่าทำให้ระวังการใช้ชีวิตมากขึ้นไหม ก็ไม่เรียกว่าระวังมากขึ้น แต่ต้องคิดมากขึ้นมากกว่า คุณแม่จะคอยบอกว่าทำอะไรให้คิดถึงอนาคต ไม่ใช่แค่เอาให้ตอนนี้ให้มันผ่านไปค่ะ ก็เชื่อว่าทุกคนเป็นกำลังใจให้ศิลปินดาราอาวุโสนะคะ แต่กำลังใจที่ดีที่สุดอยู่ที่ตัวเรา อะไรที่รับรู้มาแล้วเป็นสิ่งที่มันให้ความรู้สึกแง่ลบ หนูว่าถ้าไม่สนใจจะดีกว่า หนูเชื่อว่าความคิดสัมพันธ์กับความรู้สึก สุขภาพร่างกาย ถ้าเราคิดดี เรามองแต่สิ่งบวก มันก็จะทำให้สุขภาพร่างกายเราดีไปด้วยค่ะ.
ในการใช้ชีวิตต้องมีการวางแผนอนาคตที่ดี เพื่อการใช้ชีวิตทุกช่วงเวลาจะได้ปลอดภัยไร้กังวล เพราะหากไม่มีการวางแผน บั้นปลายชีวิตอาจพบความลำบาก Star Topic ตามไปถามคนดังถึงการวางแผนชีวิตในวันที่แก่ตัวและไม่มีงานในวงการบันเทิง
คอลัมน์บันเทิงออนไลน์,Star Topic,วางแผนชีวิต,วางแผนอนาคต,ดูแลตัวเองยามแก่